**PRIMARIA MUNICIPIULUI BISTRIŢA**

**DIRECŢIA ECONOMICĂ**

**DIRECŢIA ADMINISTRAŢIE PUBLICĂ, JURIDIC**

**Nr. 1135/05.01.2022**

**RAPORT**

*la Proiectul de hotărâre pentru modificarea Hotărârii nr. 105/06.07.2020 a Consiliului local al municipiului Bistriţa privind aprobarea la nivelul municipiului Bistriţa a unor facilităţi şi măsuri fiscale ȋn baza O.U.G. nr. 69/2020 pentru modificarea şi completarea Legii nr. 227/2015 privind Codul fiscal, precum şi pentru instituirea unor măsuri fiscale, cu modificările ulterioare*

În Monitorul Oficial al României nr. 1202/18.12.2021 a fost publicată Ordonanţa de Urgenţă a Guvernului nr. 130/2021 privind unele măsuri fiscal-bugetare, prorogarea unor termene, precum şi pentru modificarea şi completarea unor acte normative.

Potrivit prevederilor art. XVII din Ordonanţa de Urgenţă a Guvernului nr. 69/2020, unităţile administrativ-teritoriale au posibilitatea de instituire a unor facilităţi fiscale, de anulare a accesoriilor în cazul obligaţiilor bugetare restante la data de 31 martie 2020 inclusiv, datorate bugetelor locale, opţional, dacă consiliul local stabileşte, prin hotărâre, aplicarea acestor prevederi şi aprobă procedura de acordare a anulării accesoriilor.

Având în vedere competenţa acordată consiliilor locale prin Ordonanţa de Urgenţă a Guvernului nr. 69/2020 de a hotărȋ aprobarea unor facilităţi fiscale, prin Hotărârea nr. 105/06.07.2020 a Consiliului local al municipiului Bistriţa s-au aprobat şi facilităţile fiscale de anulare a accesoriilor aferente obligaţiilor bugetare principale restante la 31.03.2020 inclusiv, datorate bugetului local de către contribuabilii de pe raza administrativ-teritorială a municipiului Bistriţa.

Ulterior, prin Hotărârea Consiliului local al municipiului Bistriţa nr. 12/28.01.2021 şi prin Hotărârea Consiliului local al municipiului Bistriţa nr. 61/28.04.2021, Hotărârea Consiliului local al municipiului Bistriţa nr. 105/2020 a fost modificată şi completată ȋn sensul prorogării termenului pentru depunerea cererii de anulare a accesoriilor până la data de 31 ianuarie 2022. Aceste modificări au fost adoptate ca urmare a Ordonanţei de urgenţă a Guvernului nr. 226/2020 privind unele măsuri fiscal-bugetare şi pentru modificarea şi completarea unor acte normative şi prorogarea unor termene şi a Ordonanţei de urgenţă a Guvernului nr. 19/2021 privind unele măsuri fiscale, precum şi pentru modificarea şi completarea unor acte normative în domeniul fiscal. Aşadar, Procedura de anulare a accesoriilor aferente obligaţiilor bugetare principale restante la data de 31.03.2020 inclusiv, datorate bugetului local de către contribuabilii de pe raza administrativ-teritorială a municipiului Bistriţa prevăzută ȋn anexa nr. 3 la Hotărarea Consiliului Local nr. 105/2020 **are aplicabilitate până la data de 31 ianuarie 2022 inclusiv (**data limită de depunere a cererii de anulare a accesoriilor, sub sancţiunea decăderii).

Ordonanţa de Urgenţă a Guvernului nr. 130/2021 privind unele măsuri fiscal-bugetare, prorogarea unor termene, precum şi pentru modificarea şi completarea unor acte normative, publicată în Monitorul Oficial al României nr. 1202 din data de 18 decembrie 2021, a modificat Ordonanţa de Urgenţă a Guvernului nr. 69/2020 ȋn sensul **prorogării termenului** pentru depunerea cererii de anulare a accesoriilor **până la data de 30 iunie 2022**.

Având în vedere prevederile Capitolului II din Ordonanţa de Urgenţă a Guvernului nr. 69/2020, cu modificările aduse prin Ordonanţa de Urgenţă a Guvernului nr. 226/30.12.2020, Ordonanţa de Urgenţă a Guvernului nr. 19/25.03.2021 şi ulterior prin Ordonanţa de Urgenţă a Guvernului nr. 130/17.12.2021, prin proiectul de hotărâre **se propune modificarea termenului** pentru depunerea cererii de anulare a accesoriilor, **până la data de 30 iunie 2022**. Totodată, este necesară şi modificarea Procedurii de anulare a accesoriilor aferente obligaţiilor bugetare principale restante la data de 31.03.2020 inclusiv, datorate bugetului local de către contribuabilii de pe raza administrativ-teritorială a municipiului Bistriţa, conform anexei care face parte integrantă din proiectul de hotărâre.

În baza prevederilor Hotărârii Consiliului Local nr. 105/2020, cu modificările şi completările ulterioare, până la data de 31.12.2021, au beneficiat de facilităţile fiscale de anulare a accesoriilor aferente obligaţiilor bugetare principale restante la 31.03.2020 inclusiv, **un număr de 2450 contribuabili** (2.280 persoane fizice şi 170 persoane juridice), fiind anulate obligaţii accesorii în cuantum de 2.190.482 lei (1.697.764 lei obligaţii accesorii datorate de persoane fizice şi 492.718 lei obligaţii accesorii datorate de persoane juridice).

Având în vedere că anularea accesoriilor prin intermediul amnistiei fiscale conduce pe termen scurt şi mediu la creşterea veniturilor bugetare, creştere necesară şi utilă în special în condiţiile în care se impune susținerea cheltuielilor bugetare, raportat la situaţia de fapt conform căreia la data de 31.12.2021 figurează în evidentele fiscale aproximativ 5.600 de contribuabili persoane fizice şi juridice care înregistrează obligaţii bugetare restante la 31.03.2020 pentru care s-au calculat obligaţii accesorii de aproximativ 1.500.000 lei, considerăm oportună prelungirea termenului de depunere a cererii de anulare a obligaţiilor accesorii, până la data de 30 iunie 2022.

Faţă de cele expuse în prezentul raport, propunem aprobarea *Proiectului de hotărâre iniţiat* în forma prezentată de iniţiator.

**DIRECTOR EX., DIRECTOR EX.,**

**SCURTU NICOLAE CINCEA DUMITRU MATEI**

**DIRECTOR EX. ADJ,**

**CISMAŞ ADRIAN**

*I.E./2ex*